FI Euroopan unionin virallinen lehti C 39/32

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu rekisteröintihakemuksen julkaiseminen

(2009/C 39/10)

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

YHTEENVETO

NEUVOSTON ASETUS (EY) N:o 510/2006

”HAJDÚSÁGI TORMA”

EY-numero: HU-PDO-005-0391-21.10.2004

SAN ( X ) SMM ( )

Tämä yhteenveto eritelmän pääkohdista on laadittu ainoastaan tiedotustarkoituksiin.

1. Jäsenvaltion toimivaltainen viranomainen:

Nimi: Földművelésügyi és Vidékfejlesztési Minisztérium – Élelmiszerlánc-elemzési Főosztály Osoite: Kossuth Lajos tér 11. H-1055 Budapest Puhelin: (36-1) 301 44 19 Faksi: (36-1) 301 48 08 Sähköposti: zobore@fvm.hu

2. Ryhmittymä:

Nimi: Hajdúsági Torma Termékpálya Bizottság (Hajdúsági TOTEB) (Horseradish Product Line Committee) Osoite: Diószegi út H-4002 Debrecen Puhelin: (36-52) 412 919 Faksi: (36-52) 442 545 Sähköposti: parmen@parmen.hu Kokoonpano: Tuottaja/jalostaja ( X ) Muu (X)

3. Tuotelaji:

Luokka 1.6: Hedelmät, vihannekset ja viljat sellaisenaan tai jalostettuina

4. Eritelmä:

(yhteenveto asetuksen (EY) N:o 510/2006 4 artiklan 2 kohdan mukaisista vaatimuksista)

4.1 Nimi: ”Hajdúsági torma”

4.2 Kuvaus: Hajdúsági torma eli Hajdúságin piparjuuri -alkuperänimitystä voidaan käyttää Armoracia rusticana (synonyymi: A. lapathifolia) -kasvin juurakosta, joka on kasvatettu Hajdúságin seudulla paikallisista lajikkeista juuripistokkaista lisäämällä. Kasvin syötävä osa on juurakko, jota lisätään edellisvuotisista alaosan juurista. Istutuksesta sadonkorjuuseen kuluu noin 180 päivää. Hajdúságin seudulla viljellyllä piparjuurella on muihin lajikkeisiin verrattuna selkeät ominaispiirteet: lehvistö on tuuhea, tummanvihreä ja reheväkasvuinen ja taittuu ylimmästä kolmanneksesta, juurakko on puolestaan suora ja lieriömäinen, ulkoa vaaleanruskea ja sisältä luunvalkoinen. Maku ei ole koskaan puinen. Suhteellisen alhainen allyyli-isotiosyanaattipitoisuus antaa piparjuurelle sen luonteenomaisen kirpeän aromin. Piparjuurta nimitetäänkin valioluokan miedon paprikan tavoin valioluokan kirpeäksi piparjuureksi.

Hajdúságin viljelyseudulla kehitetyn viljelytekniikan eli harjuviljelyn ansiosta Hajdúságin piparjuuri on kaupan pidon yhteydessä ulkonäöltään yhtenäistä.

Lieriönmuotoisessa juuripistokkaassa kasvaa 3–4 cm:n ulkonema, ja pistokkaan halkaisija on 1,5–5 cm ja pituus 20–35 cm. Useiden vuosikymmenten aikana kehitetty harjuviljelymenetelmä eroaa muualla Euroopassa käytetystä koneistetusta menetelmästä, jossa juuret istutetaan vinosti. Hajdúságin piparjuuri erottuukin selvästi ulkonäöltään muilla viljelymenetelmillä kasvatetuista piparjuurista.

Hajdúságin alueella viljellyn piparjuuren kuiva-ainepitoisuus on 30–32 %. Kuivatussa ja raastetussa piparjuuressa on tärkeimpiä kivennäisaineita seuraavissa määrin: (g/kg) P: 2,1; K: 25,3; S: 7,7; Ca: 5,9; Mg: 3,1. Piparjuuri sisältää myös seuraavia aineita (painoprosentteina): raakakuitu 3,68, raakarasva 0,34, raakatuhka 2,2, sokeri 1,08, tärkkelys 7,63 ja typpi 3,77. Glukoosi-fruktosi-sakkaroosipitoisuus on yhteensä 11,8 %, sinappiöljyn (allyyli-isotiosyanaatin) pitoisuus on keskimäärin 14,4 g/kg. C-vitamiinipitoisuus vaihtelee paljon (26–150 mg/100g) johtuen ennen kaikkea viljelyseudun ilmasto-oloista sekä riippuen siitä, onko kyseessä pohjoinen vai eteläinen alalajike.

4.3 Maantieteellinen alue: Hajdúságin piparjuurta viljellään Hajdú-Biharin läänissä selkeästi rajatulla yhtenäisellä alueella. Tämä Hajdúságin viljelyalue koostuu seuraavista kunnista: Debrecen (Debrecen-Haláp, Debrecen-Bánk), Létavértes, Újléta, Kokad, Álmosd, Bagamér, Vámospércs, Hosszúpályi, Monostorpályi, Nyírábrány, Nyíracsád, Nyírmártonfalva ja Nyíradony.

4.4 Alkuperätodisteet: Hajdúsági-TOTEB valvoo viljelijöiden ja kauppiaiden etua. Laitos pystyy varmistamaan markkinoiden vaatimuksia vastaavan tuotantomäärän ja -laadun saattamalla ammattitaitoiset viljelijät yhteen. Lisäksi se pystyy varmistamaan tuotteiden yhtenäisen ulkonäön valvomalla viljelijöitä tehokkaasti.

Viljelijät pitävät ajantasaista tuotantopäiväkirjaa koko satokauden.

Tuotantopäiväkirjaan on kirjattava seuraavat seikat:

viljelijän nimi ja tunnistetiedot,

viljelypaikka (maarekisterinumero, viljelypaikka jne.),

edellisen kasvuston nimi,

viljelty lajike (jos tiedossa),

istutus- ja sadonkorjuuajankohta,

tarkastuspäivät,

mahdollinen kuuluminen kauppayritykseen,

kaupan pidetty määrä, tuotteiden vastaanottaja tai ostaja.

Kauppayrityksen on pidettävä piparjuuren vastaanotosta ajantasaista kirjaa, josta selviää viljelijän nimen ja tunnistenumeron perusteella piparjuuren alkuperäpaikka ja kaupan pidetty määrä. Kirjanpito on esitettävä valvonnasta vastaavalle laitokselle.

Piparjuuri pidetään kaupan sellaisessa pakkauksessa, josta selviää kauppayritys ja kunkin erän tunnistenumero.

Viljelijän tai jakelijan pyynnöstä Hajdúsági-TOTEB tarkastaa viljelijän koko tuotantoprosessin. Jos vaatimukset täyttyvät, tuotteelle voidaan myöntää maininta siitä, että Hajdúsági-TOTEB on tarkastanut sen laadun (”Hajdúsági Torma Termékpálya Bizottság által ellenőrzött minőség”). Tätä varten Hajdúsági-TOTEB tekee näytteenoton perusteella kokonaisvaltaisen laatutarkastuksen (aineelliset, kemialliset ja mikrobiologiset tekijät) yhteistyössä läänin kasvin- ja maaperänsuojelusta vastaavan laitoksen kanssa.

Hajdúsági-TOTEB osallistuu myös tarkastuksiin, jotka koskevat maantieteellisten merkintöjen käyttöä koskevien säännösten noudattamista ja alkuperänimitysten lainmukaista käyttöä.

4.5 Tuotantomenetelmä: Hajdúságin piparjuuri on ainutlaatuista yksiköllisen harjuviljelyn vuoksi. Ravintoaineilla lannoitettu maaperä käännetään 50–60 cm:n syvyydeltä, jonka jälkeen maan epätasaisuudesta riippuen jyrsivällä tai tasoittavalla vakoauralla ajetaan maahan 90–100 cm:n rivivälein 30–40 cm korkeat harjut, jotka tiivistetään erityisellä telalla.

Harjuihin istutetaan sen jälkeen lisäysaineisto. Lisäysaineistona (pistokkaina) käytetään edellisvuotisista alaosan juurista valittuja 25–30 cm:n pituisia, 5–10 mm paksuja, terveitä, suoria, haaroittumattomia ja molemmista päistä leikattuja juurenpalasia.

Pistokkaat kerätään syksyllä tai keväällä. Ne valikoidaan huolellisesti, puhdistetaan, leikataan ja versova pää merkitään. Sen jälkeen pistokkaita esihyödetään 100–200 kappaleen erissä.

Istutus tapahtuu maaliskuun kymmenestä viimeisestä päivästä alkaen toukokuun loppuun saakka. Istutus tehdään aina käsin: pistokkaat istutetaan erityisellä istutusraudalla pystysuoraan 3–4 cm:n syvyyteen versova pää ylöspäin. Istutettu ala suojataan kemiallisesti rikkaruohoilta.

Kun pistokkaat ovat versoneet 3–4 viikon kuluttua istutuksesta, versoja karsitaan. Tällöin harjuistutetut pistokkaat paljastetaan 4–5 cm:n syvyydeltä, ja yläosaan kasvaneista 1–5 versosta valitaan paras. Loput versot ja yläosaan mahdollisesti kasvaneet juuret poistetaan. Näin juuren yläosaan ei kasva sivujuuria, ja verson maanalainen osa kasvaa — seudulle luonteenomaiseen tapaan — vaakasuoraan pistokkaaseen nähden.

Kasvukauden loppuajan istutuksia hoidetaan huolellisesti, ja ne suojataan tuhohyönteisiltä ja kasvitaudeilta.

Riittävän laadun ja määrän varmistamiseksi tarvitaan keinokastelua. Viljelijä voi vapaasti päättää kastelutavan, joka voi vaihdella upotuskastelusta nykyaikaisimpaan tiputuskasteluun.

Sadonkorjuu alkaa lokakuun puolivälissä ja päättyy yleensä hallojen alkaessa. Joissain tapauksissa saattaa olla, ettei piparjuurta korjata syksyllä, mutta tästä ei ole haittaa, sillä kasvi selviää kevään sadonkorjuuseen asti vailla pakkas- ja laatuvaurioita.

Sadonkorjuu: lehtien pudottua alaosan juuret irrotetaan traktoriin kiinnitettävän U-muotoisen nostolaitteen avulla 50–60 cm:n syvyydeltä harjun pinnasta katsottuna. Tällä tavoin nostetut juuret poimitaan käsin, ja niiden annetaan kuivua muutaman päivän ajan.

Tämän jälkeen tehdään kauppakunnostus ostajan vaatimusten mukaisesti. Puhdistuksen yhteydessä piparjuureen kiinnittynyt multa ja muu lika poistetaan, lehtiruusuke leikataan pois ja lisäysaineistoksi soveltuvat alaosan juuret kerätään. Piparjuuri voidaan toimittaa vastaanottajalle vain, jos se sisältää enintään 5 prosenttia multaa ja on luokiteltu.

Hajdúságin piparjuuri luokitellaan ja toimitetaan jäljempänä esitettyjen laatuvaatimusten mukaisesti. On tärkeä korostaa, että ravintoainekoostumus on sama, vaikka tuotteen ulkonäkö muuttuu. Ensimmäisen luokan piparjuuri on yksinomaan tarkoitettu tuoreena kulutettavaksi, kun taas muiden luokkien piparjuuri on tarkoitettu lähinnä teollisuuden raaka-aineeksi.

I luokka: Juuri on sileäpintainen, lieriönmuotoinen, haarautumaton, eheä ja terve. Juuren pituus on yli 20 cm ja keskipaksuus yli 25 mm. Juuri ei saa olla kuihtunut, tuhohyönteisten vahingoittama tai halkeillut. Alaosan juuret on katkaistu pois. Lehtien ja varsien jäänteet on poistettava varovasti vahingoittamatta itse juurta. II luokka: Muutoin samat ominaisuudet kuin ensimmäisessä luokassa, mutta keskipaksuus on yli 20 mm. III luokka: Tähän luokkaan kuuluvat juurakot, joissa on haarautumien poistamisesta johtuvia leikkausjälkiä, joitakin halkeamia tai tuhohyönteisten aiheuttamia vaurioita. Juurakoiden pituus on yli 15 cm ja keskipaksuus yli 15 mm. IV luokka: Heikosti kehittynyt juurakko ja paksuhkot alaosan juuret. Mätiä kohtia ei saa olla. Pituus 10 cm, halkaisija vähintään 10 mm. Huonontuneet kohdat poistettu -laatu: Luokkien I ja II juuret, joista on poistettu sienten tai tuhohyönteisten aiheuttamat vauriot ja mädät kohdat. Juuresta voidaan poistaa enintään 1/3. Juurakon pituus vähintään 17 cm, suurin halkaisija yli 20 mm. Ei kokoluokitusta -laatu: Juuren pituudella ja halkaisijalla ei ole väliä, ei vierasta ainesta, hometta eikä mätiä kohtia.

Hajdúságin piparjuuri pakataan ostajan vaatimusten mukaisesti raschel- (eli loimineule)pusseihin tai rei'itettyihin kelmupusseihin. Kysyntään vastaamiseksi I luokan piparjuurta myydään joulun ja pääsiäisen aikaan myös yksittäispakattuna kutistekääreessä.

4.6 Yhteys maantieteelliseen alkuperään: Historia: Muinaisten madjaariheimojen Karpaattien laaksoon tuoma piparjuuri ja siellä jo luonnonvaraisena kasvanut piparjuuri olivat luonnonvaraisten lajikkeiden risteymiä. Tuotannosta on mainintoja jo 1600-luvulta, ja Hajdúságin seudulle piparjuuri lienee saapunut 1800-luvun alussa. Piparjuuren viljely lisääntyi seudulla 1800-luvun lopussa ja 1900-luvun alussa. Ennen 1900-luvun vaihdetta lähes joka talossa Hajdúságin seudulla viljeltiin jonkin verran monivuotista piparjuurta. Vuosisadan vaihteen jälkeen, 1920-luvun alussa Váradin tuomiokapitulissa Bagamérin viinitarhuri Gábor Szilágyi tuotti Itävallasta ”maukasta, valioluokkaista piparjuurta”, sopeutti sen paikallisiin oloihin ja lisäsi sitä huolellisen valinnan avulla vuosien ajan. Piparjuurta ryhdyttiin viljelemään myös seutukunnan kylissä, ja nykyinen tuotantoalue muotoutui 1940- ja 1950-luvuilla.

Luontoon liittyvät tekijät: Piparjuuri viihtyy hyvin alavilla mailla, kosteassa ilmanalassa humusrikkaassa ja möyheässä maaperässä. Se tarvitsee paljon vettä. Ympäristötekijöistä tärkeimpiä ovat maaperään liittyvät vaatimukset. Mitä muhevampi maaperä, sitä säännöllisemmäksi ja suoremmaksi juurakko kasvaa. Hajdúságin tuotantoalueen hiekkaisten tulva- tai rämeniittyjen kuohkea rakenne, ilmasto ja vesitalous sopivat erinomaisesti Hajdúságin piparjuuren viljelyyn. Kun pistojuuri jatkaa kasvuaan harjun alareunan alapuolelle, se ei kohtaa esteitä kuohkeassa maassa, joten sen pituuskasvu ei pysähdy, eikä juurakosta tule kitukasvuinen eikä haaroittunut, vaan se kasvaa aina suoraan. Tulvaniittyjen humuskerros on 100–110 cm paksu, väriltään vaalea, ja sen humuspitoisuus on 1,5 prosenttia. Pohjavesi virtaa 120–140 cm maanpinnan alapuolella. Tällaisilla mailla piparjuuren istutus voidaan aloittaa varhain, eikä maaperä pakkaudu liikaa sateisina kausinakaan. Rämeniittyjen humuskerros on 40–60 cm paksu, väriltään tumma, ja sen humuspitoisuus on 1,5–2 prosenttia. Pohjavesi virtaa suoraan humuskerroksen alla. Tällaisilla mailla on odotettavissa hyvä sato varsinkin kuivempina aikoina. Tämä selittää sen, että entisaikaan, kun keinokastelua ei ollut vielä keksitty, satoa kuitenkin saatiin: sateisina kausina saatiin hyvä piparjuurisato tulvaniityillä, kun taas kuivaan aikaan rämeniityt tuottivat hyvin. Tämä seikka on myötävaikuttanut siihen, että piparjuurta on viljelty Hajdúságin seudulla jo lähes 100 vuotta.

Kumpuileva maasto ja pienet metsiköt luovat viljelyksille vaihtelevasti varjoa ja suojaavat niitä liian kuumalta auringonvalolta, joten sinappiöljyä ei kehity liikaa. Tämän vuoksi Hajdúságin piparjuuri on maultaan kirpeää muttei koskaan epämiellyttävän voimakasta.

Inhimilliset tekijät: Harjuviljelytekniikka on ainutlaatuinen, Debrecenin seudulla harjoitettu tekniikka. Pistokkaiden pystysuoralla harjuistutuksella varmistetaan, että juurakosta kasvaa suora. Tätä tekniikkaa on kehitelty lähes 100 vuoden ajan. Paikallisten olosuhteiden ohella viljelijät pohtivat, kuinka työmäärää voitaisiin vähentää ja työtä helpottaa, tiedettiinhän yleisesti, että piparjuuren viljely vaatii paljon aikaa ja työ oli tehtävä käsin. Aluksi helpotusta saatiin hevosvaljakoiden ja sittemmin koneiden avulla. Piparjuuriviljelyn uranuurtajat käänsivät maan 80–100 cm syvyydeltä, mikä ei ollut helppoa 1900-luvun alussa. Harjavakoauroja tai sadonnostolaitteita ei ollut kaupan, joten paikalliset sepät valmistivat ne. Hajdúságin piparjuuren ainutlaatuiseksi tekevän viljelyteknologian kehittäminen ja viimeistely periytyi sukupolvelta toiselle. Paikalliset lajikkeet ovat syntyneet pistokkaiden jatkuvan ja harkitsevaisen valinnan ja lisäämisen kautta, ja yhdessä paikallisten ilmasto- ja maaperäolojen kanssa ne tuottavat parhaat ravintoarvot ja sadon.

4.7 Valvontaelin: Mezőgazdasági Szakigazgatási Hivatal eli Maataloustoimisto, joka vastaa hedelmien ja vihannesten tarkastamisesta.

4.8 Merkinnät:

— ”Hajdúsági torma”,

— ”oltalom alatt álló eredetmegjelölés” tai lyhenne OEM (suojattu alkuperänimitys eli SAN),

— kauppayrityksen nimi,

— erän tunnistenumero, ja jos Hajdúsági-TOTEB on tehnyt tarkastuksen, maininta:

— ”Hajdúsági Torma Termékpálya Bizottság által ellenőrzött minőség” (Hajdúságin piparjuuren tuotantoketjusta vastaavan komitean tarkastama laatu).

Jos käytetään raschel-säkkejä, I luokan tuotteet pakataan vihreisiin, II luokan punaisiin, III luokan keltaisiin ja IV luokan vihreisiin säkkeihin. Huonontuneet kohdat poistettu -laatuluokka pakataan keltaisiin säkkeihin. Ei kokoluokitusta -laatu voidaan pakata minkävärisiin säkkeihin tahansa.

(1) EUVL L 93, 31.3.2006, s. 12.